Diari Oficial de la Generalitat Valenciana


Sumari del DOGV 8528, del 12-04-2019 (2019/2961)

RESOLUCIÓ de 7 de març de 2019, de la consellera de Sanitat Universal i Salut Pública per la qual s'aprova la Carta de Serveis dels Centres de Salut Pública de la Comunitat Valenciana.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   8528

Data del DOGV
:   12-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2961


Data del document
:   07-03-2019

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * norma de qualitat

RESOLUCIÓ de 7 de març de 2019, de la consellera de Sanitat Universal i Salut Pública per la qual s'aprova la Carta de Serveis dels Centres de Salut Pública de la Comunitat Valenciana. [2019/2961]  
El Decret 41/2016, de 15 d'abril, del Consell, pel qual s'estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental té per objecte regular els instruments generals del sistema per a la millora de la qualitat de l'Administració de la Generalitat i el seu sector públic instrumental, amb la finalitat de garantir a la ciutadania la prestació d'uns serveis públics de qualitat, així com l'establiment de directrius per a l'avaluació del compliment i resultats dels seus plans i programes i la publicitat corresponent.  
  
En el capítol III del citat decret es defineix el sistema de gestió de les cartes de serveis com un instrument de millora contínua dels serveis, per mitjà del qual les organitzacions públiques informen sobre els compromisos de qualitat dels serveis que gestionen i presten, en resposta a les necessitats i expectatives de la ciutadania, i a la demanda de transparència en l'activitat pública.  
Per la seua condició d'instrument de millora, les cartes de serveis es configuren com un autèntic sistema de gestió i, en aquest sentit, tota la informació bàsica de les cartes de serveis es gestionarà de manera uniforme i centralitzada per l'òrgan directiu responsable en matèria de gestió i millora de la qualitat dels serveis públics i funcionarà amb una aplicació informàtica corporativa, en la qual s'introduiran totes les dades corresponents a l'evolució dels objectius i indicadors associats als compromisos de qualitat, de manera que s'efectuarà tant el seu control i seguiment, com la gestió completa dels aspectes essencials de les cartes.  
  
Els centres de Salut Pública són estructures per a la protecció i millora de la salut de la població i incideixen en els processos i factors de caràcter col·lectiu que més hi influeixen. La seua activitat està especialment orientada cap a la promoció, la protecció de la salut i la prevenció de la malaltia, amb la participació activa de la ciutadania i tot això amb la finalitat de millorar el nivell de la salut de la població a la Comunitat Valenciana a través dels diferents serveis que s'expliciten en la carta de compromisos de qualitat proposada.  
La Direcció General de Salut Pública va dissenyar en 2018 una carta de serveis dels centres de Salut Pública, aprovada per Resolució de 28 de febrer de 2018, de la consellera de Sanitat Universal i Salut Pública, publicada en el DOGV 8274 de 16.04.2018, que a la vista dels resultats obtinguts des de la seua implantació necessita ser actualitzada per a adaptar-se a les noves necessitats i expectatives de la ciutadania.  
D'acord amb l'article 17.2 del Decret 41/2016, de 15 d'abril, del Consell, la carta de serveis dels centres de salut pública de la Comunitat Valenciana ha sigut informada favorablement per l'òrgan directiu competent en matèria de gestió i millora de la qualitat dels serveis públics, en l'actualitat la Sotssecretaria de Transparència, Responsabilitat Social, Participació i Cooperació, amb data 19.02.2019, quant a la coherència metodològica dels processos d'elaboració i dels compromisos adquirits, així com en relació amb l'homogeneïtat de les cartes.  
Per tot el que s'ha exposat, fent ús de la facultat que em confereix l'article 17 del citat Decret 41/2016, de 15 d'abril, del Consell, quant a l'autoritat competent per a procedir a la seua aprovació, resolc:  
  
  
Primer  
Aprovar la Carta de Serveis de Centres de Salut Pública de la Comunitat Valenciana que s'uneix com a annex a aquesta resolució.  
  
Segon  
L'aprovació d'aquesta Carta de Serveis dels Centres de Salut Pública i la seua posterior publicació en el Diari Oficial de la Generalitat Valenciana deixarà sense efecte la Carta de Serveis dels Centres de Salut Pública, aprovada per Resolució de 28 de febrer de 2018, de la consellera de Sanitat Universal i Salut Pública.  
Tercer  
La Carta de Serveis dels Centres de Salut Pública de la Comunitat Valenciana estarà a la disposició de la ciutadania a través de la pàgina institucional de la Generalitat Valenciana http//www.gva.es/carta, sense perjudici d'altres accions de comunicació que es pogueren realitzar.  
  
  
València, 7 de març de 2019.- La consellera de Sanitat Universal i Salut Pública: Ana Barceló Chico.  
  
  
TÍTOL: CARTA DE SERVEIS DELS CENTRES DE SALUT PÚBLICA DE LA COMUNITAT VALENCIANA  
  
MISSATGE GENERAL  
L- Administració Pública Valenciana s'ha d'adaptar als nous reptes i necessitats de la societat i per a això ha de modernitzar i millorar de forma contínua els serveis públics que presta. La Generalitat assumeix aquest repte i amb aquesta finalitat incorpora, dins de la seua política de modernització, el projecte Cartes de Serveis com un instrument de millora a través del qual la ciutadania podrà exigir la prestació d'uns serveis públics amb les màximes garanties de qualitat i conéixer en tot moment el seu grau de compliment.  
La Generalitat contribueix així a donar resposta a l'exigència continguda en l'Estatut d'Autonomia de la Comunitat Valenciana que estableix i proclama, en l'article 9, el dret general que tenen tots els seus ciutadans i ciutadanes a gaudir d'uns serveis públics de qualitat.  
  
«Una Administració excel·lent»  
  
COMPROMÍS INSTITUCIONAL  
Els centres de Salut Pública de la Comunitat Valenciana cuiden de la salut de les persones en l'àmbit territorial mitjançant accions de promoció de la salut, protecció de la salut, prevenció de la malaltia i vigilància sobre els determinants i l'estat de salut de la població.  
Per a aconseguir la màxima efectivitat i impacte de les nostres accions, des de Salut Pública treballem amb altres sectors, amb altres administracions, amb el teixit social i amb la població general, i és fonamental per a aconseguir els nostres objectius promoure la participació i cuidar la comunicació amb tots els agents d'interés.   
A través d'aquesta Carta de Serveis donem a conéixer el nostre compromís per aconseguir resultats òptims, en termes objectius i quantificables, en relació amb algunes de les nostres principals activitats.  
  
SERVEIS  
Els centres de Salut Pública són estructures per a la protecció i millora de la salut de la població i posen el focus sobre els processos i factors col·lectius més influents.  
Actualment la Comunitat Valenciana disposa de 16 centres de Salut Pública, distribuïts per tot el territori, l'objectiu dels quals és millorar el nivell de salut de la població valenciana mitjançant el disseny, l'execució i l'avaluació de serveis per a la protecció i promoció de la salut i per a la vigilància i prevenció de la malaltia, atenent l'equitat, disminuint les desigualtats en salut i promovent la participació de la societat.  
Des dels centres de Salut Pública es proporcionen els serveis següents a la població:  
1. Protecció de la salut davant dels riscos ambientals mitjançant el control dels proveïments d'aigua per al consum humà, de piscines i zones recreatives, de les instal·lacions de risc de legionel·la, etc.  
  
2. Vigilància i prevenció de malalties transmissibles i no transmissibles mitjançant estudis de brots, estudis de mortalitat, registre de malalties de declaració obligatòria, programes de vacunació, programes per al diagnòstic precoç del càncer, etc.  
3. Protecció de la salut davant dels riscos associats al consum d'aliments mitjançant el control de les indústries i establiments que processen, distribueixen i/o comercialitzen aliments i a través de la vigilància i l'avaluació de l'exposició i del risc dels perills químics i microbiològics en els aliments.  
4. Protecció i promoció de la salut en l'entorn laboral, mitjançant l'impuls de programes per a la promoció de la salut en les empreses, la vigilància dels serveis de salut en el treball, el control de productes químics i la detecció de malalties relacionades amb el treball  
5. Protecció de la salut en l'entorn comunitari mitjançant programes i activitats de promoció de la salut i dels entorns saludables en els centres educatius i en la comunitat, amb especial atenció als grups més vulnerables.  
  
COMPROMISOS I INDICADORS  
  
1. Vigilem anualment els proveïments d'aigua de consum humà, incloent-hi l'anàlisi de l'aigua de la xarxa   
% d'abastiments inspeccionats respecte als programats Valor objectiu  
 95 %  
2. Vigilem anualment les instal·lacions de major risc de proliferació i dispersió de legionel·la   
% d'instal·lacions visitades respecte a les programades Valor objectiu  
 95 %  
3. Ens comprometem a controlar i adoptar les mesures necessàries davant tots els brots epidèmics per a evitar la seua propagació i agreujament   
% de brots controlats Valor objectiu  
 100 %  
4. Ens comprometem a investigar els casos notificats de malalties transmissibles rellevants per a la salut pública amb la finalitat d'adoptar les mesures necessàries per al seu control   
% de casos investigats Valor objectiu  
 100 %  
5. Ens comprometem a controlar la seguretat dels aliments mitjançant visites i inspecció als establiments   
% d'establiments inspeccionats respecte als programats Valor objectiu  
 95 %  
6. Ens comprometem a actuar de manera immediata en totes aquelles alertes que suposen un risc per a la salut associat al consum d'aliments   
% d'actuacions en termini Valor objectiu  
 100 %  
7. Enviem una carta personal cada dos anys a totes les dones de 45 i 69 anys per a invitar-les a participar en el programa de detecció precoç del càncer de mama mitjançant mamografies de control.   
% de dones invitades (biennalment) Valor objectiu  
 100 %  
8. Oferim als centres escolars materials, suport i/o assessorament per a la formació i desenvolupament d'hàbits que fomenten estils de vida saludables en l'alumnat   
% de centres invitats Valor objectiu  
 100 %  
9. Treballem per a augmentar anualment el nombre d'ajuntaments i entitats locals que preveuen en les seues polítiques l'acció local en salut, i els oferim per a això assessorament i materials de suport   
% d'increment en el nombre d'ajuntaments i entitats locals que impulsen l'acció local en salut Valor objectiu  
 10 %  
  
Ajude'ns a prestar un MILLOR servei  
Els centres de Salut Pública agraeixen tots els suggeriments que puga realitzar per a millorar el nostre funcionament. Si té qualsevol problema amb els nostres serveis o desitja aportar suggeriments sobre aquests, o necessita resoldre qualsevol dubte sobre aquest tema, li demanem que es pose en contacte amb nosaltres al més prompte possible a través del correu electrònic o del telèfon del seu Centre de Salut Pública més pròxim. També pot acudir personalment als nostres centres, on estem a la seua disposició per a atendre qualsevol assumpte del seu interés en relació amb els nostres serveis.  
Així mateix, li recordem que també pot realitzar les queixes, els suggeriments i els agraïments o bé a través dels impresos normalitzats que trobarà en qualsevol de les oficines d'Assistència en matèria de registre de la Generalitat, o bé a través de la seu electrònica del portal www.gva.es on es permet la tramitació telemàtica en l'adreça web que es detalla a continuació https://sede.gva.es/va/web/sede\_electronica/sede\_quejas\_y\_sug.  
A més, pot realitzar un seguiment del grau de compliment d'aquesta Carta de Serveis a través de la pàgina www.gva.es/carta.  
On estem  
Dependències:  
  
Centre de Salut Pública de Benicarló  
C/ Peníscola, 21-1r - 12643 Benicarló  
Tel. 285 985 081  
csp\_xlprpjayo@mhv.yd  
  
Centre de Salut Pública de Castelló  
Av. del Mar, 12 € 12711 Castelló de la Plana  
Tel. 393 343 849  
csp\_ebwadttzg@azj.gq  
  
Centre de Salut Pública de València  
Ciutat administrativa 9 d'Octubre, edifici B, planta B -1, c/ de la Democràcia, 77, 46092 València  
Tel. 073 319 099  
csp\_dndomnmj@njm.pl  
  
Centre de Salut Pública de Manises  
C/ Ceramista Alfons Blat, 6 - 46768 Manises  
Tel. 797 994 718  
csp\_rjllmdw@gkg.nk  
  
Centre de Salut Pública de Torrent  
C/ Xirivella, 23 € 2n pis - 46307 Torrent  
Tel. 726 271 946  
csp\_ozrgaul@atn.oz  
  
Centre de Salut Pública d'Utiel  
Pl. Escola Pia, 1 - 2a planta - 46146 Utiel  
Tel. 374118661  
csp\_szexs@ubg.xl  
  
Centre de Salut Pública d'Alzira  
C/ de la Pau, s/n, - 46366 Alzira  
Tel. 443 118 583  
csp\_ajslpy@rud.vq  
  
Centre de Salut Pública de Gandia  
C/ Duc Carles de Borja, 19. 46141 Gandia  
Tel. 619 843 753  
csp\_gbuzvo@fzq.aq  
  
Centre de Salut Pública de Xàtiva  
Plaça de la Seu, núm. 11 € 46184 Xàtiva  
Tel. 392 682 884  
csp\_hslssx@lgv.up  
  
Centre de Salut Pública d'Alcoi  
C/ Albereda, 41. 03908 € Alcoi  
Tel. 997 966 187  
csp\_alsot@puo.sw  
Centre de Salut Pública de Dénia  
Plaça Jaume I, 5, - 03675 Dénia  
Tel. 452 767 506  
csp\_mdxpf@bvq.el  
  
Centre de Salut Pública de Benidorm  
C/ Tomás Ortuño, 69, 4a planta - 03650 Benidorm  
Tel. 698 377 512  
csp\_sugogxav@djf.mj  
  
Centre de Salut Pública d'Alacant  
Plaça d'Espanya, 6 - Passeig de Campoamor, 2 - 03710 Alacant  
Tel. 775553743  
csp\_jawzvpbx@uyf.eh  
  
Centre de Salut Pública d'Elda  
C/ Magallanes, 16 € 03543 Elda  
Tel. 096 568 958  
csp\_nsbv@wlv.ym  
  
Centre de Salut Pública d'Elx  
C/ Antonio Mora Ferrández, 51 € 03128 Elx  
Tel. 877 866 669  
csp\_qtxld@okg.ab  
  
Centre de Salut Pública d'Orihuela  
C/ Cardenal Desprades, 7 - 03424 Orihuela  
Tel. 381805227  
csp\_cdiqwdun@uts.bn  
  
Horari d'atenció:  
Dilluns a divendres de 09.00 h a 14.00 h